***Tragosoma depsarium*** er en stor bille som tilhører familien trebukker (Cerambycidae). Artsdatabanken har ikke normert norsk navn, men **gammelskogbukk** er foreslått. Den finnes i furuskog langs kysten av Østlandet, men er sjelden.

Utseende
--------

En stor (18–32 mm) og litt flat, mørkbrun trebukk. Dekkvingene utgjør det aller meste av kroppslengden, den synlige delen av thorax er ganske liten. Antennene er forholdsvis korte, godt under halve kroppslengden. Hodet er kort og bredt, kjevene ikke synlige ovenfra. Pronotum er nærmest trekantet, mye bredere enn langt, bakhjørnene med en kraftig pigg. Dekkvingene er lange og parallellsidige, med en læraktig overflate og fire, gjerne utydelige, lengderibber på hver vinge. Beina er brune og forholdsvis korte. Larven er opptil 5 centimeter lang og har en serie pigger på framkanten av munnskjoldet.

Levevis
-------

Larvene utvikler seg i liggende, døde stokker av furu, sjeldnere gran. Arten er helt avhengig av at noen slike stokker får ligge, og dermed truet av moderne skogbruk. Den blir trolig favorisert av skogbranner og stormfelling, forutsatt at de døde trærne ikke blir fjernet etterpå. De døde stokkene bør ligge soleksponert, og de bør miste barken (eller barkes) før råtningen har kommet for langt slik at overflaten tørker ut. Den kan bruke ganske gamle stokker, levende larver har blitt funnet i trær som har vært døde i over 100 år, og samme stokk kan brukes i flere tiår. Tidligere kunne arten også utvikle seg i jernbanesviller og andre trekonstruksjoner, men når blir det gjerne brukt impregnert trevirke til slike.
Larveutviklingen tar trolig tre år i Norge.

Utbredelse
----------

Arten finnes i Europa og Nord-Amerika, men har gått mye tilbake de siste ti-årene og er trolig i ferd med å forsvinne i mange områder. I Norge er den funnet langs kysten vest til Kristiansand, men den er bare funnet i Vestfold og Telemark etter 1960. I Norsk rødliste for arter fra 2006 er arten listen som sårbar (V) i Norge.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen Polyphaga Emery, 1886
		- Gruppen (infraorden) Cucujiformia Lameere, 1938
			* Overfamilien Chrysomeloidea Latreille, 1802 (=Phytophaga)
				+ Familien **trebukker**, **Cerambycidae** Latreille, 1802
					- Underfamilien sagbukker, Prioninae Latreille, 1802 – 10 arter i Europa
						* Stammen Meroscelisini
							+ Gammelskogbukk, *Tragosoma depsarium* (Linnaeus, 1767)

Referanser
----------

1. ↑  «Artsdatabankens artsopplysninger». Artsdatabanken. 2. mars 2022. Besøkt 2. mars 2022.
2. ↑  Ødegaard F, Hanssen O, Laugsand AE og Olberg S (24. november 2021). «Biller. Vurdering av *Tragosoma depsarium* som VU for Norge»Åpent tilgjengelig. *Norsk rødliste for arter 2021*. Artsdatabanken. Besøkt 29. mars 2023.

Kilder
------

* Ehnström, B. og Holmer, M. 2007. Nationalnyckeln till Sveriges flora och fauna. Skalbaggar: Långhorningar. Coleoptera: Cerambycidae. ArtDatabanken SLU, Uppsala. 298 sider. ISBN 978-91-88506-62-7
* Norges biller – gammelskogbukk

Eksterne lenker
---------------

* (en) *Tragosoma depsarium* i Encyclopedia of Life Rediger på Wikidata

* (en) *Tragosoma depsarium* i Global Biodiversity Information Facility Rediger på Wikidata

* (no) *Tragosoma depsarium* hos Artsdatabanken Rediger på Wikidata

* (sv) *Tragosoma depsarium* hos Dyntaxa Rediger på Wikidata

* (en) *Tragosoma depsarium* hos Fauna Europaea Rediger på Wikidata

* (en) *Tragosoma depsarium* hos ITIS Rediger på Wikidata

* (en) *Tragosoma depsarium* hos NCBI Rediger på Wikidata

* (en) *Kategori:Tragosoma depsarium* – bilder, video eller lyd på Wikimedia Commons Rediger på Wikidata

* (en) *Tragosoma depsarium* – galleri av bilder, video eller lyd på Wikimedia Commons Rediger på Wikidata

* *Tragosoma depsarium* – detaljert informasjon på Wikispecies Rediger på Wikidata